Jakab levele IX.
Az élő hit és az imádság
Jak 5,13-20
Lekció: 
2002-ben egy óriási felfedezés híre járta be a tudományos világot: Jeruzsálemben megtaláltak egy osszáriumot. Ez nem más, mint egy 2000 éves mészkőből készült láda, amelyben a halottak csontmaradványait tárolták. Ha visszaemlékezünk a Szentírás feljegyzéseire, Lázár vagy az Úr Jézus esetére, akkor a halottat általában egy sziklába vájt barlangba helyezték el. A test elbomlása után ezt egy második temetés követte, amikor az elhunyt csontmaradványait egy ládába helyezték, ráírták az elhunyt nevét, majd a ládát egy közös helységbe, az ún. csontházba vitték, ahol általában a korábban elhunyt családtagok maradványai is nyugodtak.
 Egy ilyen osszáriumot találtak meg 2002-ben. Ez önmagában még nem különleges, hiszen rengeteg hasonló maradvány található Jeruzsálemben, azonban e láda felirata figyelemreméltó volt. Arám nyelven a következő szerepelt rajta: „Jakab, József fia, Jézus testvére.” Ami miatt ez a lelet óriási érdeklődést váltott ki, hogy a zsidó szokás szerint az embert saját és apja nevéről azonosították. Szinte soha nem szerepel az osszáriumon a testvér neve. Noha különösen a zsidó tudósok közül rengetegen hamisnak tartották a felirat második felét, mégis rengeteg okunk van feltételezni, hogy a felirat eredeti,
 és a láda annak az 1. században élt Jakabnak a földi maradványait rejti, akinek édesapja József volt, az ácsmester, ám legkülönösebb ismertetőjele mégis az, hogy féltestvére volt a világegyetem legfontosabb személyének, a názáreti Jézusnak.
Ő az a Jakab, aki az Újszövetség 20. könyvét írta – azt a levelet, amelynek tanulmányozását pár hónapja elkezdtük, és a mai alkalmon befejezzük. Befejezésként pedig egy méltó téma lesz a középpontban, hiszen az imádságról lesz szó. Említettem már, hogy Luther meglehetősen negatív véleménnyel volt Jakab leveléről, mert úgy látta, hogy a cselekedeteket hangsúlyozza, és nem igazán beszél a hit és a kegyelem szerepéről. Ahogy szakaszról-szakaszra tanulmányoztuk Jakab mondanivalóját, láthattuk, hogy ez a vád nem igaz. Tény, hogy Jakab az élő hit gyakorlati megnyilvánulásaira helyezi a hangsúlyt, így beszél a cselekedetekről. Azonban sosem csak a cselekedetekről önmagában, hanem arról a szívről, amelyből ezek kiindulnak. Az elsődleges fókusz Jakabnál mindig a szív, hiszen „onnan indul ki minden élet” (Péld 4,23). Ezért beszél annyit az imádságról is. Az imádságot ajánlja a kísértések között, amikor nincs erőnk és bölcsességünk (Jak 1,5). Az imádságot ajánlja, mint a megtérésre vezető utat a bűnből (Jak 4,8-10).  Az imádságra buzdítja a szenvedőket és elnyomás alatt lévőket (Jak 5,1). Végül pedig az imádság erejével fejezi be levelét – ez a mostani témánk.
1. Az imádság az Istenhez való helyes viszonyulás minden helyzetben
„13Szenved valaki közöttetek? Imádkozzék! Öröme van valakinek? Dicséretet énekeljen!” Ebben a tömör két kérdés-feleletben Jakab felfedi az imádság lényegét. Mikor imádkozzunk? Mindig! Ezt bizonyítja Jakab a két szélsőséggel. Imádkozz, amikor bánatod van, szenvedsz vagy éppen támadások érnek. A keresztyén élet nem csupán győzelem, nem csupán öröm, nem csupán boldogság. Fájdalmaidban legyen Isten az első, akihez fordulsz.  Ám imádkozz akkor is, amikor jó hír ér, jó dolog történik veled vagy váratlan eredményt érsz el. Legyen Isten az első, akihez ezt viszed, fejezd ki énekben szíved háláját.
Mindezzel Jakab arra akar tanítani, hogy Isten minden helyzetben hív minket magához. Az élő hit reakciója, viszonyulása az, hogy Istenhez megy, és vele keresi a kapcsolatot. Míg a „nem lelki ember nem fogadja el az Isten Lelkének dolgait, mert bolondságok neki” (1Kor 2,14), addig a lelki ember, Isten gyermeke keresi az Atyjával való kapcsolatot. Legyen helyzete derűs, borús vagy éppen szürke, válasza az, hogy „Imádkozom!”. 
Az élő hit imádkozó hit, kedves gyülekezet. Azonban ne tegyünk úgy, mintha ez mindig magától értetődő lenne. Ahogy Kálvin mondja: „olyan nagy az ember romlottsága, hogy nem tud örülni anélkül, hogy ne felejtené el Istent, amikor pedig nyomorgatják, elcsügged, és az elkeseredésnek adja át magát.”
 A valóság az, hogy sokszor ilyenek vagyunk, szeretett testvérek. Örömünkben eltelünk a világ élvezeteivel. Fájdalmunkban csak magunkkal törődünk, netalán lázadunk Isten ellen. Vagy pedig lelki szárazságban, amikor Isten távolinak tűnik, amikor minden rideg, kemény, száraz, a legutolsó dolog, amit kívánunk, az az Isten előtt való leborulás az imádságban.
Feljegyezték, hogy egy alkalommal egy hölgy ment oda Andrew Murray-hez, a híres dél-afrikai református lelkészhez. A nő problémája az volt, hogy úgy érezte, nem tud imádkozni. Murray így válaszolt:
- Akkor miért nem próbálod meg a következőt? Amikor bemész a belső szobádba, legyen bármilyen hideg és sötét a szíved, ne próbáld meg saját erődből magadra kényszeríteni a megfelelő hozzáállást. Borulj le Isten előtt, és mondd el neki, hogy Ő látja milyen szomorú állapotban vagy, és egyedüli reménységed csak benne van. Bízz benne gyermeki bizalommal, hogy könyörül rajtad, és várj rá. Ha így bízol, akkor helyesen viszonyulsz Istenhez. Hiszen neked semmid sincs – de Övé minden.” 

Az asszony később azt mondta Murray-nek, hogy a tanácsa sokat segített neki. Felfedezte, hogy ha bízik Krisztus szeretetében, ez segíti őt az imádkozásban, még akkor is, ha ez nem ment könnyen.
 

Nem feltételezem, szeretett testvérek, hogy nekünk ne lennének hasonló problémáink. Tudom magamról és rólatok is, hogy sokszor nincs kedvünk imádkozni, vagy nem tudjuk, hogy mit mondjunk Istennek. Ilyenkor csupán azt mondani, hogy „Imádkozz!” nagyon kevésnek és sekélyesnek tűnik. 
Azonban, szeretett testvérek, Isten ez igéken keresztül újra magához hív. Lásd meg Őt, mint szerető Atyádat és barátodat, aki mindig várja gyermekei őszinte szavát. Tapasztalom, hogy milyen felüdülés és áldás, hogy bármi nehéz dolog történik velem egy napon, mindig megbeszélhetem a feleségemmel. Ha ő nem lenne, sokkal nehezebben hordoznám a terheket. Ám Istenben sokkal több van egy emberi társnál. Ő a mindenható Úr, akitől erőt kérhetünk. Krisztusunk a nyáját terelő Pásztor, aki mindig küld alkalmas időben való segítséget. Olyan Isten Ő, akivel együtt örülhetünk, és örömünkben áldhatjuk az Ő jóságát. Kedves testvérek, örömötök van? Szenvedtek? Imádkozzatok!
2. Az imádságnak ereje van

A keresztyén imádság tehát nem valami „bebeszélés”, nem önszuggesszió, mint sokan állítják. Egy magazin a következőket írta:
„Mert mi az ima? A koncentrálás egyik nagyon erős formája, amikor csak egy dolog lebeg az imádkozó szeme előtt: az óhajtott cél, az egészség, a gyógyulás… És ezt a célt meditálással, erős koncentrálással a nem hívők is elérhetik. A pozitív energia gerjesztése és másokra történő átvitele ugyanis nekik is segít.”

A világ szerint mindegy, hogy hiszünk vagy nem. Az is mindegy, hogy imádkozunk. A lényeg, hogy erősen akarjuk, amit kérünk. Az ima lényege az óhajtott cél elérése. Azonban a Szentírás határozottan elutasít minden ilyen elképzelést. Az imádság ereje nem az én akaratomban és „pozitív energiáimban” (bármit is jelentsen ez) van. Az imádság ereje abban az Istenben van, akit segítségül hívünk. Valójában nem az imádság maga segít, hanem az az Isten, aki az imádságon keresztül cselekszik. Pontosan ezért tisztában kell lennünk az ima erejével.
Nem mágikus. „14Beteg valaki közöttetek? Hívja magához a gyülekezet véneit, és imádkozzanak érte, és kenjék meg olajjal az Úr nevében.” Ez az igevers sajnos nagyon sok félreértést szült a helytelen magyarázatoknak köszönhetően. Ha kiragadjuk ezt az egy igeverset, akkor tűnhet úgy, mintha valami különös gyógyítási ceremóniát ajánl itt a Szentírás. Olajjal való megkenés + imádság = gyógyulás. Egyszerű a képlet, nem?
Meggyőződésem, hogy Jakab egyáltalán nem ilyen, mágikus ceremóniáról ír. Először is a lényeg ebben az igerészben az imádságon, és nem az olajjal való megkenésen van. Az eredeti mondat ragozott igéje az „imádkozzanak” – vagyis az olajjal való megkenés egy ezt kiegészítő dolog. Erre utal a következő vers is: „15és a hitből való imádság megtartja a beteget.” Vagyis a lényeg, a hangsúly az imádságon van.

Másodszor látnunk kell, hogy az olajjal való megkenés egy korabeli elterjedt gyógyítási technika volt.
 Az irgalmas samaritánus elsősegélyként „olajat és bort öntött” a rablók által helybenhagyott férfi sebeire (Lk 10,34). A bornak fertőtlenítő, az olajnak nyugtató hatása volt. Az ókori zsidók az olajt hétköznapi gyógyszerként használták sokféle gyengeségre.
 Galenus, a híres római orvos szintén hasznos orvosságnak ajánlja az olajt.
 Vagyis e szakasz nem egy misztikus ceremóniára tesz utalást, ami a biztos gyógyítás záloga, nem is az utolsó kenetet bizonyító igehely,
 hanem az Istenben bízó, felelős keresztyén viszonyulása a betegséghez.
Mit tegyen a beteg keresztyén? Először is tudassa betegségét a gyülekezettel és annak vezetőivel, és hívassa őket magához, ha állapota annyira súlyos, hogy nem tud felkelni
. Vagyis mielőtt elmenne még valaki az orvoshoz vizsgálatra – ha csak nem sürgősségi esetről van szó – először a gyülekezetet értesítse. A kezdeményezés a beteg felelőssége elsősorban, hiszen ő tudja és tapasztalja betegségét. Nem jó, ha a gyülekezet csak később értesül testvérük betegségéről. 

Másodszor a gyülekezet, és különösen a vezetők legelső dolga az imádság legyen. Ez ennek a versnek a fő felszólítása: imádkozzanak érte! A gyógyulás Istentől jön, és nem az orvos hatalmában áll. 

Harmadszor pedig használja a rendelkezésre álló orvosi gyógymódokat. Ez az ókorban korlátozottabb volt, mint napjainkban. Jakab gyülekezetének az olaj volt a fő orvosság, számunkra gyógyszerek és kezelések óriási garmadája áll rendelkezésre. Az, hogy először imádkozunk, és Istenre bízzuk a gyógyulást, nem jelenti, hogy felelőtlenek lehetünk. Isten gyógyít, de leggyakrabban ezt a szokott eszközökön és orvosokon keresztül teszi.
Hitből kell származnia. Az imádság tehát nem valami mágikus eszköz, amely különös ceremóniákhoz van kötve. Hanem az imádság az Istenhez kiáltás és az Istenre való támaszkodás. Éppen ezért kell az imádságnak hitből származnia: „15És a hitből fakadó imádság megtartja a beteget, és az Úr felsegíti őt.”
Az imádság lényege az, hogy elismerjük tehetetlenségünket, ám ugyanakkor Isten képességét a betegség vagy bármi más helyzet megváltoztatására. Sokszor úgy használjuk az imádságot, mintha Isten az imádkozás miatt változtatni a dolgokon. „Imádkoztam, ezért sikerült.” „Ha többet imádkoztam volna, Isten biztos megadta volna ezt és ezt.” Azonban, szeretett testvérek, az imádság nem egy cselekedet, amellyel kierőszakoljuk Istentől kérésünk meghallgatását. Hanem az imádság lényege a hitben, az Istenben való bizalomban áll. Akkor imádkozunk helyesen, amikor tudatában vagyunk – ahogy Andrew Murray mondta – annak, hogy „Neked semmid sincsen, de Övé minden.”
Éppen ezért, kedves budapesti gyülekezet, baj van akkor, ha imáink száraz megszokássá válnak. Baj van akkor, ha csak azért imádkozunk, mert kell imádkozni. Baj van, ha kötelességből történik mindez. Ez utálatos Istennek. Ez nem hitből való imádság. Ha ezt tapasztalod, akkor szíved hidegségével Istenhez kell térned, és kitartóan kérned, hogy melegítse fel szívedet.
Szükséges a bűntől való megtisztulás. Azonban harmadszor az Istennek kedves imádság nem lehetséges, ha szívünkben meg nem bánt bűnök vannak. „15…És ha bűnöket követett is el, bocsánatot nyer. 16Valljátok meg bűneiteket egymásnak, és imádkozzatok egymásért, hogy meggyógyuljatok.” Igenis lehetséges, hogy nyomorúságok és betegségek mögött valamilyen konkrét bűn van. Ahogy a zsoltáros is írja: „Ha hamisságra néztem volna szívemben, meg nem hallgatott volna az én Uram.” (Zsolt 66,18, Károli) Éppen ezért a nyomorúságokban, kedves gyülekezet, mindig szánjunk időt az önvizsgálatra: nincs-e valami bűn az életemben, amire Isten ezzel akar rámutatni?
Természetesen ez nem jelenti, hogy mindig bűn áll a betegség mögött. Gondolhatunk Jób világos példájára, ahol a Szentírás világossá teszi, hogy Jób nem vétkezett, mégis ellepték testét a fájdalmas fekélyek. Azonban az önvizsgálatnak ilyen esetben is helye van.
Nem automatikus. De vajon, ha valaki hittel imádkozik, akkor imádsága mindig meghallgatásra talál? Vagy ha Isten mégsem gyógyít meg, akkor ez azt jelenti, hogy kevés a hitem? Vagy azt, hogy valamilyen titkos bűn van a háttérben. Nem biztos. Hiszen negyedszer az imádság nem automatikus. Nincs formulája a biztosan bekövetkező imának. Hiszen végső soron Isten az, aki cselekszik, akár meghallgatja kérésünket, akár nem – és Ő ezt bölcs, előre eltervezett, szuverén terve szerint teszi.
Félrecsavarják tehát a Szentírás tanítását azok, akik szerint a gyógyulásnak vagy bármilyen nyomorúságból való szabadulásnak biztos receptje van. Ha így lenne, akkor Pál, aki apostol volt, és többek között rendelkezett a gyógyítás ajándékával, vajon miért volt képtelen megszabadítani kedves barátját Epafrodituszt a betegségből (Fil 2,27)? Vagy miért kellett Trofimoszt betegen Milétoszban hagynia (2Tim 4,20)? Miért nem imádkozott hittel, hogy gyógyuljanak meg azonnal? 
Hát azért, szeretett testvérek, hogy az ő példáján is lássuk, hogy nem mindig az Isten akarata, hogy szabaduljunk úgy és akkor, ahogy mi kívánjuk. Erre a legtökéletesebb példa, maga az Úr Jézus, aki ugyan imádkozott hittel és bármilyen benne lévő bűn nélkül a keserű pohár elvételéért – ám mégsem kapta ezt meg, hanem örömmel elhordozta így is Isten akaratát.

Ám ez ne vonjon el minket az imádságban való kitartástól. Igaz a mondás: „16Az igaz buzgó könyörgésének nagy ereje van.” A Szentírás Illés példájával erősít minket. Ahogy Jakab írja, ő is hozzánk hasonló természettel rendelkezett. Vagyis bár Isten nagy dolgokban használta Illést, de ugyanolyan bűnös, kegyelemre szoruló ember volt, mint mi. 

Ebben van egy nagy bátorítás számunkra, kedves gyülekezet. Imáink ereje nem a személyben van. Attól, hogy valaki okosabb, képzettebb, lelkileg érettebb, még nem következik, hogy Isten jobban meghallgatja. Az imádság ereje az Istenre való támaszkodásban áll. Illés buzgón imádkozott (17. v.), szó szerint: „imádsággal imádkozott”, és ez mutatja, hogy teljesen Istenre támaszkodott. Legyen az ő példája bátorítás előttünk: ha bűneidet bánva, Istenben bízva, kitartóan jössz az Úr elé, annak az imának nagy ereje van.
3. Gyakorlati zárszó: a tévelygő megtérítése

Jakab egy gyakorlati felszólítást helyez zárszóként a szívünkre: „19Testvéreim, ha valaki közöttetek eltévelyedik az igazságtól, és megtéríti valaki, 20tudja meg, hogy aki bűnöst térít meg a tévelygés útjáról, annak lelkét mentette meg a haláltól, és sok bűnt elfedez.”
Amiről Jakab ír, az nem ritka élethelyzet, szeretett gyülekezet. Sokan vannak, akik letévelyednek az igazságtól. Vannak, akik hamis tanítások hatására térnek le az Úr Jézus útjáról. Mások bűneikkel nem akarnak szakítani, és tudatosan tévelyegnek. Gyülekezetünk sem mentes az ilyen tévelygéstől. 

Ám mindebben nem lehetünk passzívak. Már a Zsidó levélnél is hallhattuk a figyelmeztetést: „12Vigyázzatok, testvéreim, hogy valaha ne legyen közületek senkinek hitetlen, gonosz szíve, hogy az élő Istentől elszakadjon, 13hanem intsétek egymást mindennap, amíg tart a ma, hogy egyikőtök se keményedjék meg a bűn csalárdsága által.” (Zsid 3,12-13) Szeretett testvérek, felelősek vagyunk egymásért. Nemcsak testületileg, hanem egyen-egyenként. Felelős vagy azért a testvérért, aki melletted előtted vagy mögötted ül. Nem nézheted végig tétlenül, ha életében a tévelygés útját látod. Nem mondhatod, hogy ez más feladata. Nem elég, ha csupán imádkozol érted. Hanem Jakab azt mondja, hogy utána kell menni, és a szívére kell beszélni. Tény, hogy Isten tudja visszahajlítani a szívét, de lehet, hogy te vagy az eszköz, aki által ezt megteszi.
Kedves gyülekezet, felvállaljátok-e ezt a felelősséget? Kész vagytok-e imádkozni egymásért? És kész vagytok-e bátorítani és inteni egymást? Erre a kérdésre válaszolnotok kell. Adja meg az Úr nekünk, hogy ne legyünk csendes gyilkosok, akik semmit sem téve végignézzük a másik lelki öngyilkosságát. Hanem adja meg az Úr, hogy imádkozva, őszinteséggel és szeretettel tudjunk egymás után menni, és visszatéríteni a tévelygőt a helyes útra. Ámen.

� Kálvin kommentárja a Jak 5,13-hoz.

� Erre utal az is, hogy nem a ceremoniális (papok, királyok, próféták esetében) felkenésre használt szó van az eredetiben, hanem a terápiás esetben használt „megdörzsölni”. 


� Simon J. Kistemaker: James, Epistles of John, Peter and Jude, New Testament Commentary, 176. old.


� Jay E. Adams: Hebrews, James, I & II Peter, Jude, The Christian Counselor’s Commentary, 216. old.


� A római katolikus egyház ez ige alapján próbálja levezetni az utolsó kenet érvényességét és biblikusságát.


� Vesd össze 14. v. „imádkozzanak felette” (szó szerinti fordítás) ill. 15. v. „az Úr felsegíti őt”.

